text:
той е поискал да бъде уведомен и има достъп до електронната система, посочена в член 1, параграф 1.
 4. Когато митническото учреждение на първо въвеждане има разумни основания да подозира, че пренасяни по въздух стоки биха могли да представляват сериозна заплаха за сигурността на въздухоплаването, то изисква преди натоварването на пратката на въздухоплавателно средство, което ще се отправи към митническите територии на договарящите се страни, тя да бъде подложена на проверка за високорисков товар и поща в съответствие с приложение XIII, част I, точка VI, членове 66з и 66зе от Споразумението, в които се определят подробни мерки за прилагането на общите основни стандарти за сигурност на въздухоплаването.
 Митническото учреждение на първо въвеждане уведомява следните лица, при условие че имат достъп до електронната система, посочена в член 1, параграф 1:
 а)
 декларатора или неговия представител;
 б)
 превозвача, ако е различен от декларатора и неговия представител.
 След уведомяването лицето, подало обобщената декларация за въвеждане, или, когато е приложимо, лицето, което е подало данните от обобщената декларация за въвеждане, предоставя на митническото учреждение на първо въвеждане резултатите от тази проверка и всяка друга свързана информация от значение. Анализът на риска завършва единствено след предоставянето на тази информация.
 5. Когато митническото учреждение на първо въвеждане има основателни причини да смята, че въвеждани с въздушен транспорт стоки или въвеждани с морски транспорт товари в контейнери, както е посочено в член 7, параграф 1, буква а), биха представлявали толкова сериозна заплаха за сигурността и безопасността, че се налагат незабавни действия, то се разпорежда стоките да не се натоварват на съответното транспортно средство.
 Митническото учреждение на първо въвеждане уведомява следните лица, при условие че имат достъп до електронната система, посочена в член 1, параграф 1:
 а)
 декларатора или неговия представител;
 б)
 превозвача, ако е различен от декларатора и неговия представител.
 Уведомяването се извършва веднага след откриването на съответния риск, а в случая на товари в контейнери, които се въвеждат с морски транспорт, както е посочено в член 7, параграф 1, буква а) — най-късно 24 часа след получаването на обобщената декларация за въвеждане или, когато е приложимо, на данните от обобщената декларация за въвеждане от превозвача.
 Митническото учреждение на първо въвеждане информира незабавно за това уведомяване и митническите органи на договарящите се страни и им предоставя съответните данни от обобщената декларация за въвеждане.
 6. Когато дадена пратка е идентифицирана като представляваща заплаха от такова естество, че се налагат незабавни действия при пристигането на транспортното средство, митническото учреждение на първо въвеждане предприема тези действия при пристигането на стоките.
 7. След като завърши анализа на риска, митническото учреждение на първо въвеждане може да препоръча чрез електронната система, посочена в член 1, параграф 1, най-подходящото място и най-подходящите мерки за извършване на проверка.
 Митническото учреждение, компетентно за мястото, препоръчано като най-подходящо за проверката, взема решение относно проверката и чрез електронната система, посочена в член 1, параграф 1, предоставя резултатите от това решение на всички митнически учреждения на договарящите се страни, потенциално засегнати от движението на стоките, най-късно в момента на представяне на стоките пред митническото учреждение на първо въвеждане.
 8.


text:
Митническите учреждения предоставят резултатите от своите митнически проверки за целите на сигурността и безопасността на другите митнически органи на договарящите се страни чрез системата, посочена в член 1, параграф 1, когато:
 а)
 митнически орган е оценил рисковете като високи и изискващи митнически контрол, а резултатите от контрола показват, че събитието, пораждащо рисковете, е настъпило; или
 б)
 резултатите от контрола не показват, че събитието, пораждащо рисковете, е настъпило, но съответният митнически орган смята, че рискът е висок в други части на митническите територии на договарящите се страни; или
 в)
 това е необходимо за единното прилагане на правилата на Споразумението.
 Договарящите се страни обменят информация относно рисковете, упоменати в букви а) и б), в системата по член 9д, параграф 3 от настоящия протокол.
 9. Когато стоки, освободени от задължението за подаване на обобщена декларация за въвеждане в съответствие с член 3, параграф 1, букви в)—е), з)—м), o) и р), се въвеждат на митническите територии на договарящите се страни, анализът на риска се извършва при представянето на стоките.
 10. Стоки, представени пред митницата, може да бъдат освободени веднага след извършването на анализа на риска, ако резултатите от този анализ и, при необходимост, предприетите мерки позволяват такова освобождаване.
 11. Анализ на риска се извършва също и ако данните от обобщената декларация за въвеждане са поправени в съответствие с член 2, параграфи 3 и 4. В този случай, без да се засяга срокът по параграф 5, трета алинея от настоящия член, установен за товари в контейнери, въвеждани чрез морски транспорт, анализът на риска завършва веднага след получаването на въпросните данни, освен ако е установен риск или е необходимо да бъде извършен допълнителен анализ на риска.
 Член 9
 Предоставяне на данни от обобщена декларация за въвеждане от други лица
 1. От датата, определена за въвеждане на пусков етап 2 на електронната система по член 1, параграф 1, когато за едни и същи стоки, транспортирани по въздух, едно или повече лица, различни от превозвача, са сключили един или повече договори за транспорт, обхванати от една или повече въздушни товарителници, се прилагат следните правила:
 а)
 лицето, издаващо въздушна товарителница, информира лицето, което е сключило договор за транспорт с него, за издаването на тази въздушна товарителница;
 б)
 в случай на споразумение за съвместно товарене на стоки лицето, издаващо въздушната товарителница, информира за издаването на тази въздушна товарителница лицето, с което е сключило това споразумение;
 в)
 превозвачът и всяко от лицата, издаващи въздушна товарителница, посочва в данните от обобщената декларация за въвеждане самоличността на всяко лице, което не му е предоставило необходимите данни за обобщената декларация за въвеждане;
 г)
 ако лицето, издаващо въздушната товарителница, не предостави данните, необходими за обобщената декларация за въвеждане, на своя договорен партньор, който му издава въздушна товарителница, или на своя договорен партньор, с когото е сключил споразумение за съвместно товарене на стоки, лицето, което не поставя на разположение необходимите данни, предоставя тези данни на митническото учреждение на първо въвеждане.
 2. От датата, определена за въвеждането на пусков етап 2 на електронната система по член 1, параграф 1, когато пощенският оператор не предостави необходимите данни за

type: contracts

jurisdiction: EU


text:
обобщената декларация за въвеждане относно пощенски пратки на превозвача, който е длъжен да подаде останалите данни за декларацията чрез тази система, се прилагат следните правила:
 а)
 пощенският оператор по местоназначение, ако стоките се изпращат до договарящите се страни, или пощенският оператор на договарящите се страни на първо въвеждане, ако стоките преминават транзитно през договарящите се страни, предоставя тези данни на митническото учреждение на първо въвеждане; и
 б)
 в данните на обобщената декларация за въвеждане превозвачът посочва самоличността на пощенския оператор, който не му е предоставил необходимите данни за обобщената декларация за въвеждане.
 3. От датата, определена за въвеждането на пусков етап 2 на електронната система по член 1, параграф 1, когато експресният куриер не предостави на превозвача необходимите данни за обобщената декларация за въвеждане относно експресни пратки, транспортирани по въздуха, се прилагат следните правила:
 а)
 експресният куриер предоставя тези данни на митническото учреждение на първо въвеждане; и
 б)
 в данните за обобщената декларация за въвеждане превозвачът посочва самоличността на експресния куриер, който не му е предоставил необходимите данни за обобщената декларация за въвеждане.
 4. От датата, определена за въвеждане на пусков етап 3 на електронната система по член 1, параграф 1, когато в случай на транспортиране по море или по вътрешни водни пътища за едни и същи стоки са сключени един или повече допълнителни договори за транспорт от едно или повече лица, различни от превозвача, обхванати от един или повече коносаменти, се прилагат следните правила:
 а)
 лицето, издаващо коносамента, информира лицето, което е сключило договор за транспорт с него, за издаването на коносамента;
 б)
 в случай на споразумение за съвместно товарене на стоки, лицето, издаващо коносамента, информира за издаването на този коносамент лицето, с което е сключило това споразумение;
 в)
 превозвачът и всяко от лицата, издаващи коносамент, посочват в данните от обобщената декларация за въвеждане самоличността на всяко лице, което е сключило договор за транспорт с тях и не им е предоставило необходимите данни за обобщената декларация за въвеждане;
 г)
 лицето, издаващо коносамента, посочва в данните за обобщената декларация за въвеждане самоличността на получателя, за когото в коносамента е посочено, че няма свързани коносаменти, който не му е предоставил данните, необходими за обобщената декларация за въвеждане;
 д)
 ако лицето, издаващо коносамента, не предостави данните, които са необходими за обобщената декларация за въвеждане, на своя договорен партньор, който му издава коносамент, или на своя договорен партньор, с когото е сключил споразумение за съвместно товарене на стоки, лицето, което не поставя необходимите данни на разположение, ги предоставя на митническото учреждение на първо въвеждане;
 е)
 ако получателят, посочен в коносамент, който няма свързани коносаменти, не предоставя данните, необходими за обобщената декларация за въвеждане, на лицето, издаващо коносамента, той подава тези данни на митническото учреждение на първо въвеждане.
 Член 10
 Отклоняване на морски плавателен съд или въздухоплавателно средство, влизащо в митническата територия на договарящите се страни
 1. От датата, определена за въвеждането на пусков етап 2 на електронната система по член 1, параграф 1, когато въздухоплавателно средство е отклонено и е пристигнало първо в митническо учреждение, намиращо се в държава, която не е посочена


text:
като държава по маршрута в обобщената декларация за въвеждане, действителното митническо учреждение на първо въвеждане получава чрез електронната система данните от обобщената декларация за въвеждане, резултатите от анализа на риска и препоръките за проверки, направени от очакваното митническо учреждение на първо въвеждане.
 2. От датата, определена за въвеждането на пусков етап 3 на електронната система по член 1, параграф 1, когато морски плавателен съд е отклонен и е пристигнал първо в митническо учреждение, намиращо се в държава, която не е посочена като държава по маршрута в обобщената декларация за въвеждане, действителното митническо учреждение на първо въвеждане получава чрез електронната система данните от обобщената декларация за въвеждане, резултатите от анализа на риска и препоръките за проверки, направени от очакваното митническо учреждение на първо въвеждане.
 ДЯЛ II
 Технически договорености относно системата за контрол на вноса 2
 Член 11
 Система за контрол на вноса 2
 1. СКВ2 спомага за осъществяването на комуникацията между икономическите оператори и договарящите се страни за целите на изпълнението на изискванията за обобщената декларация за въвеждане, анализа на рисковете от митническите органи на договарящите се страни за целите на сигурността и безопасността и митническите мерки, насочени към смекчаване на тези рискове, включително митнически проверки, свързани със сигурността и безопасността, както и за целите на комуникацията между договарящите се страни с оглед изпълнение на изискванията за обобщената декларация за въвеждане.
 2. СКВ2 се състои от следните общи компоненти, разработени на равнището на Съюза:
 а)
 споделен интерфейс за търговци;
 б)
 общо хранилище.
 3. Норвегия разработва национална система за въвеждане като национален компонент, който е достъпен в Норвегия.
 4. Норвегия може да разработи национален интерфейс за търговци като национален компонент, който е достъпен в Норвегия.
 5. СКВ2 се използва за следните цели:
 а)
 за подаване, обработка и съхранение на данните от обобщените декларации за въвеждане, исканията за поправки и анулиране в съответствие с член 9в от настоящия протокол и настоящото приложение;
 б)
 за получаване, обработка и съхранение на данните от обобщените декларации за въвеждане, изведени от декларациите, посочени в член 9в от настоящия протокол и настоящото приложение;
 в)
 за подаване, обработка и съхранение на информация относно пристигането и уведомленията за пристигане на морски плавателни съдове или въздухоплавателни средства в съответствие с член 9в от настоящия протокол и настоящото приложение;
 г)
 за получаване, обработка и съхранение на информация относно представянето на стоки пред митническите органи на договарящите се страни в съответствие с член 9в от настоящия протокол и настоящото приложение;
 д)
 за получаване, обработка и съхранение на информация относно исканията за анализ на риска и резултатите от него, препоръките за проверки, решенията относно проверките и резултатите от проверките в съответствие с членове 9в и 9д от настоящия протокол и настоящото приложение;
 е)
 за получаване, обработка, съхранение и подаване на уведомления и информация до и от икономическите оператори в съответствие с членове 9в и 9д от настоящия протокол и настоящото приложение;
 ж)
 за подаване, обработка и съхранение на информация от икономическите оператори, поискана от митническите органи на договарящите се страни, в съответствие с членове 9в и 9д от настоящия протокол и настоящото приложение.
 6.


text:
СКВ2 се използва за подпомагане на мониторинга и оценката от договарящите се страни на изпълнението на общите критерии и стандарти за риск с оглед на сигурността и безопасността, както и на мерките за контрол и на приоритетните области на контрол, посочени в член 9д от настоящия протокол.
 7. Автентификацията и проверката на достъпа на икономическите оператори за целите на достъпа до общите компоненти на СКВ2 се извършват посредством платформата за единно управление на потребителите и цифров подпис (наричана по-нататък „ЕУП и ЦП“), посочена в член 13.
 8. Автентификацията и проверката на достъпа на длъжностните лица на договарящите се страни за целите на достъпа до общите компоненти на СКВ2 се извършват посредством предоставените от Съюза мрежови услуги.
 9. Хармонизираният интерфейс за търговци е входна точка към СКВ2 за икономическите оператори в съответствие с член 1.
 10. Хармонизираният интерфейс за търговци взаимодейства оперативно с общото хранилище на СКВ2, посочено в параграфи 12—14.
 11. Хармонизираният интерфейс за търговци се използва за подаване на данни, искания за поправка, искания за анулиране, обработка и съхранение на данните от обобщените декларации за въвеждане и уведомленията за пристигане, както и за обмен на информация между договарящите се страни и икономическите оператори.
 12. Общото хранилище на СКВ2 се използва от договарящите се страни за обработване на данните от обобщените декларации за въвеждане, исканията за поправка, исканията за анулиране, уведомленията за пристигане, информацията относно представянето на стоки, информацията във връзка с искания за анализ на риска и резултатите от него, препоръките за проверки, решенията за проверки и резултатите от проверки и за обмен на информация с икономическите оператори.
 13. Общото хранилище на СКВ2 се използва от договарящите се страни за целите на статистиката и оценката, както и за обмена на информация от обобщената декларация за въвеждане между договарящите се страни.
 14. Общото хранилище на СКВ2 взаимодейства оперативно с хармонизирания интерфейс за търговци, националните интерфейси за търговци, когато такива са разработени от договарящите се страни, както и с националните системи за въвеждане.
 15. Митническият орган на договаряща се страна използва общото хранилище, за да се консултира с митнически орган на другата договаряща се страна в съответствие с членове 9в и 9д от настоящия протокол и настоящото приложение, преди да завърши анализа на риска с оглед на сигурността и безопасността. Митническият орган на договаряща се страна използва също така общото хранилище, за да се консултира с другата договаряща се страна относно препоръчваните проверки, взетите решения във връзка с препоръчани проверки и относно резултатите от митническите проверки, свързани със сигурността и безопасността, в съответствие с членове 9в и 9д от настоящия протокол и настоящото приложение.
 16. Националният интерфейс за търговци, когато такъв е разработен от договарящите се страни, е входна точка към СКВ2 за икономическите оператори в съответствие с член 1, когато подадените данни са адресирани до договарящата се страна, която управлява националния интерфейс за търговци.
 17. По отношение на подаването на данни, поправките, анулирането, обработката, съхранението на данните от обобщената декларация за въвеждане и уведомленията за пристигане, както и обмена на информация между договарящите се страни и икономическите оператори последните могат


text:
да изберат да използват националния интерфейс за търговци, когато е разработен такъв, или хармонизирания интерфейс за търговци.
 18. Националният интерфейс за търговци, когато е разработен такъв, взаимодейства оперативно с общото хранилище на СКВ2.
 19. Когато Норвегия разработи национален интерфейс за търговци, тя информира Съюза за това.
 20. Митническите органи на договарящите се страни използват национална система за въвеждане за обмен на данни от обобщените декларации за въвеждане, извлечени от декларациите, посочени в член 9в от настоящия протокол, за обмен на информация и уведомления с общото хранилище във връзка с информация относно пристигането на морски плавателни съдове или въздухоплавателни средства, за информация относно представянето на стоки, за обработка на искания за анализ на риска, за обмен и обработка на информация относно резултатите от анализа на риска, за препоръки за проверка, за решения за проверка и за резултати от проверка.
 21. Националната система за въвеждане се използва също така в случаите, при които митнически орган на договаряща се страна иска допълнителна информация от икономическите оператори и получава такава информация.
 22. Националната система за въвеждане взаимодейства оперативно с общото хранилище.
 23. Националната система за въвеждане взаимодейства оперативно с разработените на национално равнище системи за извличане на информация, посочени в параграф 20.
 Член 12
 Функциониране на системата за контрол на вноса 2 и обучение за нейното използване
 1. Общите компоненти се разработват, изпитват, въвеждат и управляват от Съюза. Националните компоненти се разработват, изпитват, въвеждат и управляват от Норвегия.
 2. Норвегия гарантира, че националните компоненти са оперативно съвместими с общите компоненти.
 3. Съюзът извършва поддръжката на общите компоненти, а Норвегия извършва поддръжката на своите национални компоненти.
 4. Договарящите се страни гарантират непрекъснато функциониране на електронните системи.
 5. Съюзът може да променя общите компоненти на електронните системи с цел коригиране на неизправности, добавяне на нови функционалности или промяна на съществуващите такива.
 6. Съюзът информира Норвегия относно промените и актуализациите на общите компоненти.
 7. Норвегия информира Съюза относно промените и актуализациите на националните компоненти, които могат да окажат въздействие върху функционирането на общите компоненти.
 8. Договарящите се страни предоставят публичен достъп до информацията относно промените и актуализациите на електронните системи в съответствие с параграфи 6 и 7.
 9. В случай на временно нефункциониране на СКВ2 се прилага планът за непрекъснатост на работата, определен от договарящите се страни.
 10. Договарящите се страни се информират взаимно за липсата на достъп до електронните системи, причинена от временно нефункциониране.
 11. Съюзът подкрепя Норвегия по отношение на използването и функционирането на общите компоненти на електронните системи чрез предоставяне на подходящи материали за обучение.
 Член 13
 Платформа за единно управление на потребителите и цифров подпис
 1. Платформата за единно управление на потребителите и цифров подпис (или „ЕУП и ЦП“) позволява осъществяването на комуникация между системите за управление на самоличността и достъпа на договарящите се страни, посочени в параграф 6, за целите на предоставянето на сигурен разрешен достъп до електронните системи на длъжностните лица на договарящите се страни и икономическите оператори.
 2. Платформата за ЕУП и ЦП се състои от следните общи компоненти:
 а)
 система за управление на достъпа;
 б)
 система за административно управление.


text:
3. Платформата за ЕУП и ЦП се използва, за да се гарантира автентификацията и проверката на достъпа на:
 а)
 икономическите оператори за целите на получаване на достъп до СКВ2;
 б)
 длъжностните лица на договарящите се страни за целите на получаване на достъп до общите компоненти на СКВ2 и за целите на поддръжката и управлението на платформата за ЕУП и ЦП.
 4. Договарящите се страни създават системата за управление на достъпа за валидиране на заявките за достъп, подавани на платформата за ЕУП и ЦП от икономическите оператори, чрез оперативно взаимодействие със системите за управление на самоличността и достъпа на договарящите се страни, посочени в параграф 6.
 5. Договарящите се страни създават системата за административно управление с цел управление на правилата за автентификация и упълномощаване във връзка с валидирането на идентификационните данни на икономическите оператори за целите на разрешаване на достъп до електронните системи.
 6. Договарящите се страни създават система за управление на самоличността и достъпа, за да гарантират:
 а)
 сигурни регистрация и съхранение на идентификационните данни на икономическите оператори;
 б)
 сигурен обмен на подписани и криптирани идентификационни данни на икономическите оператори.
 Член 14
 Управление на данни, отговорност и сигурност
 1. Договарящите се страни гарантират, че данните, регистрирани на национално равнище, съответстват на данните, които са регистрирани в общите компоненти, и се актуализират текущо.
 2. По дерогация от параграф 1 договарящите се страни гарантират, че следните данни съответстват на данните, които са регистрирани в общото хранилище на СКВ2, и се актуализират в съответствие с тях:
 а)
 данните, регистрирани на национално равнище и предавани от националната система за въвеждане към общото хранилище;
 б)
 данните, получени от общото хранилище, към националната система за въвеждане.
 3. Данните в общите компоненти на СКВ2, които се предават или регистрират в споделения интерфейс за търговци от икономически оператор, може да бъдат достъпни или да се обработват от този икономически оператор.
 4. Данните в общите компоненти на СКВ2:
 а)
 които са предадени на договаряща страна от икономически оператор чрез хармонизирания интерфейс за търговци в общото хранилище, са достъпни за тази договаряща се страна в общото хранилище и могат да се обработват от нея. Когато е необходимо, тази договаряща се страна има също така достъп до информацията, регистрирана в хармонизирания интерфейс за търговци;
 б)
 които са предадени на или регистрирани в общото хранилище от договаряща се страна, са достъпни за тази договаряща се страна и може да се обработват от нея;
 в)
 които са посочени в букви а) и б) от настоящия параграф, може също така да бъдат достъпни за другата договаряща се страна и да се обработват от нея, когато тя участва в анализа на риска и/или в процеса на проверка, за които се отнасят данните, в съответствие с членове 9в и 9д от настоящия протокол и настоящото приложение;
 г)
 може да бъдат обработвани от Комисията в сътрудничество с договарящите се страни за целите, посочени в член 1, параграф 1, буква в) и член 11, параграф 6. Комисията и договарящите се страни имат достъп до резултатите от това обработване.
 5. Договарящите се страни имат достъп до данните в общия


text:
компонент на СКВ2, които са регистрирани в общото хранилище от Съюза. Тези данни може да бъдат обработвани от Съюза.
 6. Съюзът е собственик на системата по отношение на общите компоненти.
 7. Норвегия е собственик на системата по отношение на своите национални компоненти.
 8. Съюзът гарантира сигурността на общите компоненти, а Норвегия гарантира сигурността на своите национални компоненти.
 9. а тези цели договарящите се страни предприемат най-малкото мерките, необходими за:
 а)
 предотвратяване на достъпа на неоправомощени лица до съоръженията, използвани за обработката на данните;
 б)
 предотвратяване на въвеждането на данни и евентуалното разглеждане, промяна или заличаване на данни от неоправомощени лица;
 в)
 разкриване на дейностите, посочени в букви а) и б).
 10. Договарящите се страни се информират взаимно за всички дейности, които биха могли да доведат до нарушение или съмнение за нарушение на сигурността на електронните системи.
 11. Договарящите се страни създават планове за сигурността на всички системи.
 12. Данните, регистрирани в компонентите на СКВ2, се съхраняват най-малко три години след регистрацията им. Договарящите се страни могат да надвишават този тригодишен срок, когато това се изисква от съответното национално законодателство.
 Член 15
 Обработка на лични данни
 Във връзка с обработката на лични данни в СКВ2 и ЕУП и ЦП:
 1.
 Норвегия и държавите — членки на ЕС, действат като администратори на лични данни в съответствие с член 14 от Споразумението;
 2.
 Комисията действа като обработващ лични данни и спазва задълженията, които са ѝ наложени в това отношение съгласно Регламент (ЕС) No 2018/1725 на Европейския парламент и на Съвета (6), освен в случаите когато тя обработва данните с цел осъществяване на мониторинг и оценка на прилагането на общите критерии и стандарти за риска с оглед на сигурността и безопасността, както и на мерките за контрол и на приоритетните области на контрол, като в тези случаи Комисията действа като съвместен администратор.
 Член 16
 Участие в разработването, поддръжката и управлението на СКВ2
 Съюзът дава възможност на експерти от съответната държава от ЕАСТ да участват като наблюдатели по въпроси, касаещи разработването, поддръжката и управлението на СКВ2, на заседанията на Eкспертната група по митнически въпроси и на съответните работни групи. Съюзът решава за всеки отделен случай относно участието на експерти от съответната държава от ЕАСТ в заседания на работните групи, в които са представени само ограничен брой държави — членки на ЕС, и които докладват на Експертната група по митнически въпроси.
 ДЯЛ III
 Член 17
 Финансови договорености относно отговорностите, ангажиментите и очакванията при въвеждането и функционирането на СКВ2
 По отношение на разширяването на използването на СКВ2 спрямо Норвегия и като се имат предвид глава IIа и настоящото приложение, настоящите финансови договорености (наричани по-долу „договореността“) определят елементите на сътрудничеството между договарящите се страни, свързано със СКВ2.
 а)
 Комисията ще разработва, изпитва, въвежда, управлява и поддържа централните компоненти на СКВ2, включващи общ интерфейс за търговци и общо хранилище (наричани по-долу „централни компоненти на СКВ2“), включително приложенията и услугите, които са необходими за тяхното функциониране и взаимна свързаност с ИТ системите в Норвегия, като TAPAS, ЕУП и ЦП, мидълуер за CCN2ng, и се ангажира да ги предостави на Норвегия.


text:
б)
 Норвегия ще разработва, изпитва, въвежда, управлява и поддържа националните компоненти на СКВ2.
 в)
 Норвегия и Комисията се споразумяват да споделят разходите за разработване и еднократните разходи за централните компоненти на СКВ2, както и оперативните разходи за централните компоненти на СКВ2, за свързани с тях приложения и услуги, които са необходими за тяхното функциониране и взаимна свързаност, както следва:
 1)
 Част от разходите за разработване на централните компоненти на СКВ2 ще бъдат фактурирани от Комисията на Норвегия в съответствие с букви г) и д). Разходите за разработване обхващат разработването на софтуера на централните компоненти и придобиването и инсталирането на свързаната с тях инфраструктура (хардуер, софтуер, хостинг, лицензи и др.). Формулата за разпределение се отнася за 4 % от всички разходи за гореспоменатите услуги.
 2)
 Максималните разходи за разработване ще бъдат ограничени до 550 000 EUR (петстотин и петдесет хиляди евро) на пусков етап.
 3)
 Част от оперативните разходи за СКВ2 и TAPAS ще бъдат фактурирани от Комисията на Норвегия в съответствие с букви е), ж) и з). Оперативните разходи обхващат изпитването на съответствието, поддръжката на инфраструктурата (хардуер, софтуер, хостинг, лицензи и др.), на централните компоненти на СКВ2 и на свързаните с тях приложения и услуги, необходими за тяхното функциониране и взаимна свързаност (гаранция на качеството, хелпдеск и управление на ИТ услуги). Формулата за разпределение се отнася за 4 % от всички разходи за гореспоменатите услуги.
 4)
 Оперативните разходи, свързани с използването на СКВ2 от страна на Норвегия, не превишават максималната сума от 450 000 EUR (четиристотин и петдесет хиляди евро) на година.
 5)
 Разходите за разработване и оперативните разходи за национален компонент или национални компоненти ще бъдат единствено за сметка на Норвегия.
 6)
 Норвегия ще получава информация за планираното развитие на разходите и ще бъде информирана за основните елементи на разработването на СКВ2, които може да имат отражение върху тези разходи.
 г)
 Норвегия е съгласна да участва в разходите за разработването и изпитването на съответствието на централните компоненти на СКВ2, направени преди прилагането на споразумението. За тази цел:
 1)
 Комисията ще информира Норвегия за прогнозната сума на необходимата вноска за годините преди прилагането на споразумението;
 2)
 до 15 май всяка година, считано от 15 май 2021 г., Комисията ще отправя искане до Норвегия да плати своята вноска за тези предходни разходи на равни траншове през първите четири години от използването на СКВ2.
 д)
 Норвегия е съгласна да участва в разходите за разработването на централните компоненти на СКВ2. За тази цел:
 1)
 Норвегия е съгласна да плати за участието си в разходите за разработването на пусков етап 1, пусков етап 2 и пусков етап 3 на СКВ2;
 2)
 до 15 май всяка година, считано от 15 май 2021 г., Комисията ще отправя искане до Норвегия да плати своята вноска за разработването на най-новия пусков етап въз основа на надлежно документирано дебитно известие, издадено от Комисията.
 е)
 Норвегия е съгласна да участва в оперативните разходи за централните компоненти на СКВ2. За тази цел:
 1)
 до 31 юли всяка година, считано от 31 юли 2021 г., Комисията ще информира Норвегия за прогнозните оперативни


text:
разходи за следващата година и ще изпраща на Норвегия прогнозния размер на необходимата вноска за следващата година в писмена форма. Норвегия ще бъде информирана по същия начин и в същия момент, когато Комисията информира всеки друг член на СКВ2, като ще получава информация и за основните аспекти на разработването на СКВ2;
 2)
 единствено до 15 май 2021 г. Комисията ще поиска от Норвегия да плати своята годишна вноска за оперативните разходи за 2020 г. в размер на 110 000 EUR, както и прогнозната годишна вноска за 2021 г. в размер на 280 000 EUR. До 15 май всяка година, считано от 15 май 2022 г., Комисията ще отправя искане до Норвегия да плати своята годишна вноска за съответната година, плюс размера на салдото (положително или отрицателно) за предходната година въз основа на надлежно документирано дебитно известие, издадено от Комисията;
 3)
 до 31 януари всяка година, считано от 31 януари 2022 г., Комисията:
 —
 ще уравнява сметките, свързани с предходни годишни разходи за функционирането на СКВ2 и TAPAS, въз основа на вече заплатената от Норвегия сума спрямо действително направените разходи от Комисията и ще предоставя на Норвегия извлечение от сметка с разбивка на разходите, показваща различните услуги и доставката на софтуер; както и
 —
 ще представя на Норвегия действителните годишни разходи, т.е. реалните оперативни разходи за предходната година. Комисията ще изчислява действителните и прогнозните разходи в съответствие със своите договори с изпълнители, сключени съгласно настоящите процедури за възлагане на договори.
 Разликата (отрицателна или положителна) между действителните разходи и прогнозния размер за предходната година се изчислява и се съобщава от Комисията на Норвегия с извлечение от сметка. Извлечението от сметка ще включва прогнозния годишен размер на вноската, плюс размера на разликата (положителна или отрицателна), както и получената нетна сума, която ще бъде фактурирана от Комисията на Норвегия чрез годишното дебитно известие.
 ж)
 Норвегия ще извършва плащането след датата на издаване на дебитното известие. Всички плащания трябва да се извършват по банковата сметка на Комисията, посочена в дебитното известие, в срок от 60 дни.
 з)
 Ако Норвегия плати сумите, предвидени в буква в), след посочените в буква ж) дати, Комисията може да приложи лихви за забава (по лихвения процент, прилаган от Европейската централна банка за нейните операции в евро и публикуван в Официален вестник на Европейския съюз, серия С, в сила към датата на изтичане на предвидения за плащането срок, и увеличен с един пункт и половина). Същият лихвен процент ще се прилага към плащанията, които следва да се извършат от Съюза.
 и)
 Ако Норвегия поиска специални корекции или нови ИТ продукти за централните компоненти, приложения или услуги на СКВ2, започването и завършването на тези разработки подлежи на отделно, взаимно споразумение, свързано с нуждите от ресурси и разходите за разработване.
 й)
 Всички материали за обучение, които се създават и поддържат от договарящите се страни, се споделят с всички страни безплатно по електронен път. Норвегия може да копира, разпространява, показва и извършва работата и производните от нея продукти въз основа на споделените материали за обучение
 1)
 само ако в тях се посочва името на


text:
автора по начина, предвиден в споделения материал за обучение;
 2)
 само за нетърговски цели.
 к)
 Договарящите се страни се съгласяват да приемат и да изпълняват своите съответни отговорности във връзка с използването на централните компоненти на СКВ2, както е описано в настоящото приложение.
 л)
 В случай на сериозни съмнения относно правилното прилагане на настоящото приложение или на СКВ2 всяка договаряща се страна може да спре прилагането на договореността, при условие че другата договаряща страна бъде уведомена писмено три месеца по-рано.
 ДЯЛ IV
 Обобщена декларация за напускане
 Член 18
 Форма и съдържание на обобщената декларация за напускане
 1. Обобщената декларация за напускане се подава като се използват технически средства за обработка на данните. Възможно е да се използва търговска, пристанищна или транспортна документация, при условие че тя съдържа необходимите данни.
 2. Обобщената декларация за напускане съдържа данните, предвидени за тази декларация в колони A1 и A2 на глава 3 от приложение Б към Делегиран регламент (ЕС) 2015/2446 на Комисията, и при спазване на съответните им формати, кодове и брой елементи, предвидени в приложение Б към Регламент за изпълнение (ЕС) 2015/2447 на Комисията. Тя се попълва в съответствие с бележките в тези приложения. Автентичността на обобщената декларация за напускане се удостоверява от лицето, което я е изготвило.
 3. Митническите органи допускат подаване на обобщена декларация за напускане на хартиен носител или по всеки друг договорен между митническите органи заместващ начин само при някое от следните обстоятелства:
 а)
 когато компютризираната система на митническите органи не функционира;
 б)
 когато електронното приложение на лицето, подаващо обобщената декларация за напускане, не функционира, при условие че митническите органи прилагат същото равнище на управление на риска като прилаганото по отношение на обобщените декларации за напускане, подадени чрез използване на технически средства за обработка на данни. Обобщената декларация за напускане на хартиен носител се подписва от лицето, което я е изготвило. Такива обобщени декларации за напускане на хартиен носител се придружават, когато е необходимо, от товарни списъци или други подходящи списъци и съдържат данните, посочени в параграф 2.
 4. Всяка договаряща се страна определя условията и процедурите, съгласно които лицето, подаващо обобщената декларация за напускане, може да промени един или повече елементи от данните в декларацията след нейното подаване.
 Член 19
 Освобождаване от задължението за подаване на обобщена декларация за напускане
 1. Обобщена декларация за напускане не се изисква по отношение на следните стоки:
 а)
 електроенергия;
 б)
 стоки, които се извеждат по тръбопровод;
 в)
 кореспондентски пратки;
 г)
 стоки в пощенски пратки;
 д)
 стоки, по отношение на които се разрешава устна митническа декларация или декларация с просто прекосяване на границата съгласно законодателството на договарящите се страни, с изключение на палети, контейнери, транспортни средства, както и резервни части, аксесоари и оборудване за тях, когато се превозват по силата на договор за превоз;
 е)
 стоки, които се съдържат в личния багаж на пътниците;
 ж)
 стоки, обхванати от карнети ATA и CPD;
 з)
 стоките, които са освободени по силата на Виенската конвенция за дипломатическите отношения от 18 април 1961 г., Виенската конвенция за консулските отношения от 24 април 1963 г. или други консулски


text:
конвенции, или Конвенцията от Ню Йорк за специалните мисии от 16 декември 1969 г.;
 и)
 оръжия и военно оборудване, извеждани от митническата територия на договаряща се страна от отговорните за военната отбрана на договарящите се страни власти в рамките на военен транспорт или транспорт, извършван единствено за целите на военните власти;
 й)
 следните стоки, извеждани от митническата територия на договаряща страна директно към разположени в морето съоръжения, експлоатирани от лице, установено на митническата територия на договарящите се страни:
 1)
 стоки, предназначени за строителни или ремонтни дейности на съоръженията, разположени в морето, или за тяхната поддръжка или преустройство;
 2)
 стоки, предназначени за монтиране или оборудване на съоръженията, разположени в морето;
 3)
 консумативи, предназначени за използване или потребление на съоръженията, разположени в морето;
 к)
 стоки, пренасяни под покритието на формуляр 302 на НАТО, предвиден в Конвенцията между страните по Северноатлантическия договор относно статута на техните сили, подписана в Лондон на 19 юни 1951 г., или под покритието на формуляр 302 на ЕС, предвиден в член 1, точка 51 от Делегиран регламент (ЕС) 2015/2446 на Комисията;
 л)
 стоки, които се доставят за влагане като части или принадлежности в плавателни съдове или въздухоплавателни средства и за експлоатацията на двигателите, машините и другото оборудване на плавателни съдове или на въздухоплавателни средства, както и хранителни продукти и други артикули, предназначени за потребяване или продажба на борда;
 м)
 домакински принадлежности съгласно определението в законодателството на съответната договаряща се страна, при условие че не се превозват по силата на договор за превоз;
 н)
 стоки, изпратени от митническите територии на договарящите се страни към Сеута и Мелиля, Хелголанд, Република Сан Марино, града държава Ватикан, община Ливиньо и швейцарските митнически ексклави Samnaun и Sampuoir;
 о)
 стоки, които се превозват с плавателни съдове между пристанища на договарящите се страни, без да спират в никое пристанище извън митническите територии на договарящите се страни;
 п)
 стоки, които се превозват с въздухоплавателни средства между летища на договарящите се страни, без да спират в никое летище извън митническите територии на договарящите се страни.
 2. Обобщена декларация за напускане не се изисква в случаите, предвидени в международно споразумение в областта на сигурността между една от договарящите се страни и трета държава при спазване на процедурата, предвидена в член 9б, параграф 3 от настоящия протокол.
 3. Обобщена декларация за напускане не се изисква от договарящите се страни по отношение на стоки в следните ситуации:
 а)
 когато плавателен съд, превозващ стоките между пристанища на договарящите се страни, спира в пристанище извън митническите територии на договарящите се страни и стоките остават натоварени на борда на плавателния съд по време на престоя на пристанището извън митническите територии на договарящите се страни;
 б)
 когато въздухоплавателно средство, превозващо стоките между летища на договарящите се страни, спира на летище извън митническите територии на договарящите се страни и стоките остават натоварени на борда на въздухоплавателното средство по време на престоя на летището извън митническите територии на договарящите се страни;
 в)
 когато в пристанище или летище стоките не са разтоварени от превозното средство, с което са въведени на митническите територии на договарящите се страни и


text:
с което ще бъдат изведени от тези територии;
 г)
 когато стоките са били натоварени на предходно пристанище или летище в митническите територии на договарящите се страни, където е подадена обобщена декларация за напускане или е приложимо освобождаване от задължението за подаване на декларация преди напускането, и стоките остават на транспортното средство, с което ще бъдат изведени от митническите територии на договарящите се страни;
 д)
 когато стоки на временно складиране или поставени под режим свободна зона се претоварват от транспортното средство, с което са били доставени до съоръжението за временно складиране или до свободната зона под надзора на същото митническо учреждение, на плавателен съд, въздухоплавателно средство или железопътно превозно средство, с който/което ще бъдат изведени от митническите територии на договарящите се страни, ако са изпълнени следните условия:
 1)
 претоварването се извършва в 14-дневен срок след представянето на стоките в съответствие със законодателството на съответната договаряща страна или, при изключителни обстоятелства — в по-дълъг срок, разрешен от митническите органи, когато14-дневният срок не е достатъчен за преодоляване на въпросните обстоятелства;
 2)
 митническите органи разполагат с информация за стоките;
 3)
 доколкото е известно на превозвача, няма промяна по отношение на местоназначението на стоките и на получателя;
 е)
 когато стоките са въведени на митническите територии на договарящите се страни, но са отхвърлени от компетентния митнически орган и са върнати незабавно в държавата на износ.
 Член 20
 Място на подаване на обобщена декларация за напускане
 1. Обобщената декларация за напускане се подава пред компетентното митническо учреждение на митническата територия на договарящата се страна, в която са извършени формалностите по напускането на стоките с местоназначение за трети държави. Митническа декларация за износ, използвана като обобщена декларация за напускане, обаче се подава пред компетентния орган на договарящата се страна, на чиято митническа територия се извършват формалностите по износа на стоките за трета държава. И в двата случая компетентното митническо учреждение извършва анализа на риска за целите на сигурността и безопасността въз основа на данните, съдържащи се в декларацията, както и митническите проверки за сигурност и безопасност, които счете за необходими.
 2. Когато стоките напускат митническата територия на договаряща се страна с местоназначение за трета държава през митническата територия на другата договаряща се страна и формалностите по износа на стоките са последвани от транзитен режим в съответствие с Конвенцията за общ транзитен режим, за предаване на данните, посочени в член 18, параграф 2, на компетентните органи на втората договаряща се страна, се използва NCTS.
 В такъв случай митническото учреждение на първата договаряща се страна предоставя резултатите от своята митническа проверка за сигурност и безопасност на митническия орган на втората договаряща се страна, когато:
 а)
 митническият орган е оценил рисковете като значими и изискващи митническа проверка, а резултатите от проверката показват, че събитието, което поражда рисковете, е настъпило; или
 б)
 резултатите от контрола не показват, че събитието, което поражда рисковете, е настъпило, но съответният митнически орган смята, че има заплаха от висок риск в други части на митническите територии на договарящите се страни; или
 в)
 това е необходимо за еднаквото прилагане на правилата в споразумението.
 Договарящите се страни обменят информация


text:
относно рисковете, посочени в букви а) и б) от настоящия параграф, в системата, посочена в член 9д, параграф 3 от настоящия протокол.
 3. Чрез дерогация от параграф 1, когато стоките напускат митническата територия на договаряща се страна с местоназначение за трета държава през митническата територия на другата договаряща се страна и формалностите по износа на стоките не са последвани от транзитен режим в съответствие с Конвенцията за общ транзитен режим, обобщената декларация за напускане се подава директно пред компетентното митническо учреждение на напускане във втората договаряща се страна, където стоките напускат окончателно за трета държава.
 Член 21
 Срокове за подаване на обобщена декларация за напускане
 1. Обобщената декларация за напускане се подава в следните срокове:
 а)
 при морски транспорт:
 1)
 за движения на товари в контейнери, различни от случаите, посочени в точки 2 и 3 — до 24 часа преди натоварването на стоките на плавателния съд, с който предстои да напуснат митническите територии на договарящите се страни;
 2)
 за движения на товари в контейнери между митническите територии на договарящите се страни и Гренландия, Фарьорските острови, Исландия или пристанищата на Балтийско море, Северно море, Черно море или Средиземно море, всички пристанища на Мароко и пристанищата на Обединеното кралство Великобритания и Северна Ирландия — с изключение на пристанищата, намиращи се в Северна Ирландия — и пристанищата на Англо-нормандските острови и на остров Ман — до два часа преди заминаването от пристанище в митническите територии на договарящите се страни;
 3)
 за движения на товари в контейнери между френските отвъдморски департаменти, Азорските острови, островите Мадейра или Канарските острови и територия извън митническите територии на договарящите се страни, когато продължителността на пътуването е под 24 часа — до два часа преди заминаването от пристанище в митническите територии на договарящите се страни;
 4)
 за движения, които не включват товари в контейнери — до два часа преди заминаването от пристанище в митническите територии на договарящите се страни;
 б)
 при въздушен транспорт — до 30 минути преди заминаването от летище в митническите територии на договарящите се страни;
 в)
 при шосеен транспорт и транспорт по вътрешни водни пътища — до един час преди стоките да напуснат митническите територии на договарящите се страни;
 г)
 при железопътен транспорт:
 1)
 когато пътуването на влака от последната гара за композиране на влака до митническото учреждение на напускане продължава по-малко от два часа — до един час преди пристигането на стоките на мястото, за което митническото учреждение на напускане е компетентно учреждение;
 2)
 във всички други случаи — до два часа преди стоките да напуснат митническите територии на договарящите се страни.
 2. В следните случаи срокът за подаване на обобщената декларация за напускане е този, приложим към активното транспортно средство, използвано за напускане на митническите територии на договарящите се страни:
 а)
 когато стоките са пристигнали в митническото учреждение на напускане с друго транспортно средство, от което се прехвърлят, преди да напуснат митническите територии на договарящите се страни (интермодален транспорт);
 б)
 когато стоките са пристигнали в митническото учреждение на напускане с транспортно средство, което от своя страна се превозва от активно транспортно средство при напускане


text:
на митническите територии на договарящите се страни (комбиниран транспорт).
 3. Сроковете по параграфи 1 и 2 не се прилагат в случай на форсмажорни обстоятелства.
 4. Независимо от параграфи 1 и 2 всяка договаряща се страна може да определи други срокове:
 —
 в случаите на трафика, посочен в член 20, параграф 2, с цел да се позволи извършването на надежден анализ на риска и да се засекат пратки, които да бъдат подложени на митнически проверки за сигурност и безопасност,
 —
 в случая на международно споразумение в областта на сигурността между тази договаряща се страна и трета държава, при спазване на процедурата, предвидена в член 9б, параграф 3 от настоящия протокол.
 ПРИЛОЖЕНИЕ II
 ОДОБРЕН ИКОНОМИЧЕСКИ ОПЕРАТОР
 ДЯЛ I
 Предоставяне на статут на одобрен икономически оператор
 Член 1
 Общи разпоредби
 Критериите за предоставяне на статут на одобрен икономически оператор са следните:
 а)
 липса на сериозно нарушение или повторни нарушения на митническото законодателство и на правилата за данъчно облагане, включително липса на тежки престъпления, свързани с икономическата дейност на заявителя;
 б)
 доказателства от заявителя за високо равнище на контрол върху неговите операции и стокови потоци посредством система за управление на търговската и в съответните случаи на транспортната отчетност, позволяваща подходящ митнически контрол;
 в)
 платежоспособност, която се счита за доказана, когато заявителят има добро финансово състояние, позволяващо му да изпълнява ангажиментите си, при надлежно отчитане на характерните особености на съответния вид стопанска дейност;
 г)
 подходящи стандарти за сигурност и безопасност, които се считат за изпълнени, когато заявителят докаже, че поддържа подходящи мерки, за да гарантира сигурността и безопасността на международната верига за доставки, включително в областта на физическата цялост и контрол на достъпа, логистичните процеси и обработката на специфични видове стоки, персонала и идентификацията на неговите делови партньори.
 Член 2
 Спазване
 1. Критерият по член 1, буква а) се счита за изпълнен, ако:
 а)
 няма решение, взето от административен или съдебен орган, в което да се постановява, че някое от описаните в буква б) лица е извършило през последните три години сериозно нарушение или повторни нарушения на митническото законодателство или на правилата за данъчно облагане, свързани с неговата икономическа дейност; и
 б)
 няма данни някое от изброените по-долу лица да е извършило тежко престъпление, свързано с неговата икономическа дейност, включително с икономическата дейност на заявителя, когато това е приложимо:
 1)
 заявителят,
 2)
 служителят или служителите, отговарящи за митническите въпроси при заявителя, и
 3)
 лицето или лицата, които отговарят за заявителя или упражняват контрол върху неговото управление.
 2. Критерият по член 1, буква а) може да се счита за изпълнен обаче, когато митническият орган, компетентен да вземе решението, смята, че дадено нарушение е несъществено спрямо броя или мащаба на съответните операции и не се съмнява в добросъвестността на заявителя.
 3. Когато лицето, посочено в параграф 1, буква б), точка 3 от настоящия член, различно от заявителя, е установено или пребивава в трета държава, митническият орган, компетентен да вземе решението, преценява дали е изпълнен критерият по член 1, буква а) въз основа на регистрираните данни и информацията, с която разполага.
 4. Когато заявителят е установен от по-малко


text:
от три години, митническият орган, компетентен да вземе решението, преценява дали е изпълнен критерият по член 1, буква а) въз основа на регистрираните данни и информацията, с която разполага.
 Член 3
 Ефикасна система за управление на търговските и транспортните отчетности
 Критерият по член 1, буква б) се счита за изпълнен, ако са изпълнени следните условия:
 а)
 заявителят поддържа счетоводна система, която съответства на общоприетите счетоводни принципи, които се прилагат в договарящите се страни, където се води счетоводната му отчетност, позволява митнически контрол, основан на одит, и съхранява записи на данни за минали периоди, които осигуряват одитна следа от момента, в който данните се въвеждат в съответното дело;
 б)
 отчетността, която заявителят води за митнически цели, е интегрирана в счетоводната му система или дава възможност за кръстосана проверка на информацията със счетоводната система;
 в)
 заявителят позволява на митническия орган физически достъп до своите счетоводни системи и, когато е приложимо, до търговската и транспортната си отчетност;
 г)
 заявителят позволява на митническия орган електронен достъп до своите счетоводни системи и, когато е приложимо, до търговската и транспортната си отчетност, когато тези системи или тази отчетност се водят в електронен вид;
 д)
 заявителят разполага с административна организация, която съответства на вида и мащаба на стопанската му дейност и е подходяща за управлението на стоковите потоци, както и с вътрешен контрол, който е в състояние да предотвратява, открива и коригира грешки и да предотвратява и открива незаконосъобразни или нередовни операции;
 е)
 когато е приложимо — заявителят разполага с удовлетворителни процедури за управление на лицензите и разрешенията, предоставени в съответствие с мерки на търговската политика или свързани с търговията със селскостопански продукти;
 ж)
 заявителят е въвел удовлетворителни процедури за архивиране на своята отчетност и информацията си, както и за защита от загуба на тази информация;
 з)
 заявителят се грижи за това съответните му служители да са инструктирани да уведомяват митническите органи при констатирани трудности във връзка с изпълнението на изискванията и въвежда процедури за уведомяване на митническите органи за такива трудности;
 и)
 заявителят разполага с адекватни мерки за сигурност, които предпазват компютърната му система от неразрешен достъп и защитават документацията му;
 й)
 когато е приложимо — заявителят разполага с удовлетворителни процедури за управление на лицензите за внос и износ, които са свързани със забрани и ограничения, включително мерки за разграничаване на стоките, които са обект на забрани или ограничения, от останалите стоки, и мерки за осигуряване на спазването на тези забрани и ограничения.
 Член 4
 Платежоспособност
 1. Критерият по член 1, буква в) се счита за изпълнен, когато заявителят отговаря на следните изисквания:
 а)
 заявителят не е обект на производство по несъстоятелност;
 б)
 през последните три години преди подаването на заявлението заявителят е изпълнявал финансовите си задължения, свързани с плащането на мита и на всички други задължения, данъци или такси, начислявани върху или във връзка с вноса или износа на стоки;
 в)
 заявителят докаже въз основа на отчетността и информацията, налични за последните три години преди подаването на заявлението, че има достатъчен финансов капацитет, за да изпълнява задълженията и ангажиментите си като се вземат предвид видът


text:
и обемът на стопанската дейност, в т.ч. че няма отрицателни нетни активи, освен ако те може да бъдат обезпечени.
 2. Ако заявителят е установен от по-малко от три години, неговата платежоспособност, както е предвидена в член 1, буква в), се проверява въз основа на наличната отчетност и информация.
 Член 5
 Стандарти за сигурност и безопасност
 1. Критерият по член 1, буква г) се счита за изпълнен, ако са изпълнени следните условия:
 а)
 сградите, които ще се използват за операциите, свързани с разрешението, осигуряват защита срещу незаконно проникване и са изградени от материали, които са устойчиви срещу незаконно влизане;
 б)
 взети са адекватни мерки за предотвратяване на неразрешен достъп до офисите, зоните за експедиране, товарните докове, товарните зони и други релевантни места;
 в)
 по отношение на манипулацията на стоки са взети мерки, които включват защита срещу неразрешено въвеждане или замяна, срещу неправилна манипулация на стоките и срещу подправяне на товарните единици;
 г)
 заявителят е взел мерки, които дават възможност за ясно идентифициране на неговите делови партньори и за гарантиране — чрез прилагане на подходящи договорености или други подходящи мерки в зависимост от бизнес модела на заявителя — че тези делови партньори гарантират сигурността на своята част от международната верига за доставки;
 д)
 заявителят извършва, доколкото националното законодателство позволява, проверка за сигурност на бъдещите служители за длъжности, чувствителни от гледна точка на сигурността, и провежда периодично и когато обстоятелствата го изискват цялостни проверки на настоящите си служители, които работят на такива длъжности;
 е)
 заявителят разполага с подходящи процедури за сигурност за всички външни доставчици на услуги, с които има договорни отношения;
 ж)
 заявителят осигурява условия неговите служители, чиито отговорности имат отношение към въпросите на сигурността, да участват редовно в програми за повишаване на осведомеността им по тези въпроси;
 з)
 заявителят е определил лице за връзка, което отговаря по въпросите на сигурността и безопасността.
 2. Когато заявителят е титуляр на сертификат за сигурност и безопасност, издаден въз основа на международна конвенция, на международен стандарт на Международната организация по стандартизация или на европейски стандарт на европейски орган по стандартизация, този сертификат се взема под внимание при проверката на изпълнението на критериите, определени в член 1, буква г).
 Критериите се считат за изпълнени, доколкото бъде доказано, че критериите за издаване на този сертификат са идентични или еквивалентни на критериите, определени в член 1, буква г).
 3. Когато заявителят е регулиран агент или познат изпращач в областта на сигурността на гражданското въздухоплаване, се счита, че критериите, посочени в параграф 1, са изпълнени по отношение на обектите и операциите, за които заявителят е получил статут на регулиран агент или познат изпращач, доколкото критериите за предоставяне на статут на регулиран агент или познат изпращач са идентични или еквивалентни на предвидените в член 1, буква г).
 ДЯЛ II
 Улеснения, предоставяни на одобрените икономически оператори
 Член 6
 Улеснения, предоставяни на одобрените икономически оператори
 1. Когато одобрен икономически оператор за целите на сигурността и безопасността подава от свое име обобщена декларация за напускане под формата на митническа декларация или декларация за реекспорт, не се изискват други данни, освен посочените в тези


text:
декларации.
 2. Когато одобрен икономически оператор за целите на сигурността и безопасността подава от името на друго лице, което също е одобрен икономически оператор, обобщена декларация за напускане под формата на митническа декларация или декларация за реекспорт, не се изискват други данни, освен посочените в тези декларации.
 Член 7
 По-благоприятно третиране по отношение на оценката на риска и по отношение на контрола
 1. Одобрен икономически оператор подлежи на по-малко на брой физически и документни проверки за сигурност, отколкото останалите икономически оператори.
 2. Когато одобрен икономически оператор е подал обобщена декларация за въвеждане или му е било разрешено да подаде митническа декларация или декларация за временно складиране вместо обобщена декларация за въвеждане, или когато на одобрен икономически оператор е разрешено да използва търговски, пристанищни или транспортни информационни системи за подаване на данните от обобщена декларация за въвеждане, както е посочено в член 10, параграф 8 от споразумението и член 1, параграф 4 от приложение I, компетентното митническо учреждение уведомява одобрения икономически оператор, ако пратката е набелязана за физическа проверка. Уведомяването се извършва преди пристигането на стоките в митническата територия на договарящите се страни.
 Такова уведомяване се извършва и по отношение на превозвача, ако той е различен от одобрения икономически оператор, посочен в първа алинея, при условие че превозвачът е одобрен икономически оператор и е свързан с електронните системи за декларациите, посочени в първа алинея.
 Такова уведомяване не се извършва, ако то може да компрометира предстоящите проверки или резултатите от тях.
 3. Когато пратки, декларирани от одобрен икономически оператор, са набелязани за физическа или документна проверка, тези проверки се извършват с предимство.
 По искане на одобрен икономически оператор проверката може да бъде извършена на място, различно от мястото, в което стоките следва да бъдат представени пред митниците.
 Член 8
 Освобождаване от благоприятно третиране
 По-благоприятното третиране, предвидено в член 7, не се прилага за митническите проверки за сигурност, свързани с конкретни повишени нива на заплаха или със задължения за контрол, произтичащи от друго законодателство.
 Митническите органи обаче извършват с предимство необходимата обработка, формалности и проверки на пратките, декларирани от одобрен икономически оператор.
 ДЯЛ III
 Временно отнемане, обезсилване и окончателно отнемане на статута на одобрен икономически оператор
 Член 9
 Временно отнемане на статута
 1. Решението за предоставяне на статут на одобрен икономически оператор се отнема временно от компетентния митнически орган, когато:
 а)
 този митнически орган счита, че може да налице достатъчно основания за обезсилване или отмяна на решението, но все още не разполага с всички необходими елементи, за да постанови обезсилването или окончателното отнемане;
 б)
 този митнически орган счита, че условията за решението не са спазени или че титулярят на решението не изпълнява задълженията, наложени му по силата на решението, и е целесъобразно на титуляря на решението да се предостави време да вземе мерки, за да осигури спазването на условията или изпълнението на задълженията;
 в)
 титулярят на решението поиска такова временно отнемане, защото временно не е в състояние да спазва условията, посочени в решението, или да изпълнява задълженията, наложени му по силата на решението.
 2. В случаите по параграф 1, букви б) и в)


text:
титулярят на решението уведомява митническия орган за мерките, които възнамерява да вземе, за да осигури спазването на условията или изпълнението на задълженията, както и за времето, което му е необходимо, за да вземе тези мерки.
 Когато съответният икономически оператор вземе, по удовлетворителен за митническите органи начин, необходимите мерки за спазване на условията и критериите, на които следва да отговаря всеки одобрен икономически оператор, издаващият митнически орган отменя временното отнемане.
 3. Временното отнемане не засяга митническите режими, които са започнали преди датата на временното отнемане и все още не са приключени.
 4. Титулярят на решението се уведомява за временното му отнемане.
 Член 10
 Обезсилване на статута
 1. Решението за предоставяне на статут на одобрен икономически оператор се обезсилва, ако са изпълнени всички посочени по-долу условия:
 а)
 решението е взето въз основа на невярна или непълна информация;
 б)
 титулярят на решението е знаел или според обстоятелствата е трябвало да знае, че информацията е невярна или непълна;
 в)
 решението би било различно, ако информацията е била вярна и пълна.
 2. Титулярят на решението се уведомява за неговото обезсилване.
 3. Обезсилването поражда действие от датата, на която първоначалното решение е породило действие, освен ако в решението е посочено друго в съответствие с митническото законодателство.
 Член 11
 Окончателно отнемане на статута
 1. Решението за предоставяне на статут на одобрен икономически оператор се отнема окончателно от компетентния митнически орган, когато:
 а)
 едно или повече от условията за издаването му не са били или вече не са изпълнени; или
 б)
 при заявление от титуляря на решението; или
 в)
 титулярят на решението не вземе в предписания срок след временното отнемане по член 9, параграф 1, букви б) и в) необходимите мерки за изпълнение на предвиденото условие за решението или не изпълни задълженията, произтичащи от решението.
 2. Окончателното отнемане влиза в сила в деня след уведомяването за него.
 3. Титулярят на решението се уведомява за окончателното му отнемане.
 ДЯЛ IV
 Член 12
 Обмен на информация
 Договарящите се страни редовно обменят информация за самоличността на своите одобрени икономически оператори за целите на сигурността, като включват следните данни:
 а)
 идентификационен номер на търговеца (TIN — Trader Identification Number) във формат, съвместим със законодателството относно регистрацията и идентификацията на икономическите оператори (EORI);
 б)
 име и адрес на одобрения икономически оператор;
 в)
 номер на документа, с който е предоставен статут на одобрен икономически оператор;
 г)
 настоящ статут (активен, временно отнет, окончателно отнет);
 д)
 периоди на промяна в статута;
 е)
 датата, на която решението и последващите събития (временно отнемане или окончателно отнемане) влизат в сила;
 ж)
 органът, който е постановил решението.
 “
 (1) Период на въвеждане за пусков етап 1 от СКВ2: от 15.3.2021 г. до 1.10.2021 г.; период на въвеждане за пусков етап 2 от СКВ2: от 1.3.2023 г. до 2.10.2023 г.; период на въвеждане за пусков етап 3 от СКВ2: от 1.3.2024 г. до 1.10.2024 г.;
 Решение за изпълнение (ЕС) 2019/2151 на Комисията от 13 декември 2019 г. за създаване на работна програма относно разработването и въвеждането на електронните системи, предвидени в Митническия кодекс на Съюза (ОВ L 325, 16.12.2019 г., стр.


text:
168).
 (2) Делегиран регламент (ЕС) 2015/2446 на Комисията от 28 юли 2015 г. за допълнение на Регламент (ЕС) No 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (OВ L 343, 29.12.2015 г., стр. 1), последно изменен с Делегиран регламент (ЕС) 2021/234 на Комисията от 7 декември 2020 г. (OВ L 63, 23.2.2021 г., стр. 1).
 (3) Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) No 952/2013 на Европейския парламент и на Съвета за създаване на Митнически кодекс на Съюза (OВ L 343, 29.12.2015 г., стр. 558), последно изменен с Регламент за изпълнение (ЕС) 2021/235 на Комисията от 8 февруари 2021 г. (OВ L 63, 23.2.2021 г., стр. 386).
 (4) Конвенция между Европейската икономическа общност, Република Австрия, Република Финландия, Република Исландия, Кралство Норвегия, Кралство Швеция и Конфедерация Швейцария за общ транзитен режим от 20 май 1987 г. (OВ L 226, 13.8.1987 г., стр. 2, включително предишни и бъдещи изменения, договорени от Съвместния комитет по горепосочената конвенция).
 (5) NCTS се обновява, за да обхване новите изисквания за сигурност съгласно Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (OВ L 269, 10.10.2013 г., стр. 1), последно изменен с Регламент (ЕС) 2019/632 на Европейския парламент и на Съвета (OВ L 111, 25.4.2019 г., стр. 54). Въвеждането на поетапното обновяване на NCTS е предвидено в приложението към Решение за изпълнение (ЕС) 2019/2151 на Комисията.
 (6) Регламент (ЕС) No 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) No 45/2001 и Решение No 1247/2002/ЕО (ОВ L 295, 21.11.2018 г., стр. 39).


text:
 30.6.2011
 BG
 Официален вестник на Европейския съюз
 L 171/33
 РЕШЕНИЕ НА СЪВМЕСТНИЯ КОМИТЕТ НА ЕИП
 No 33/2011
 от 1 април 2011 година
 за изменение на приложение II (Технически наредби, стандарти, изпитвания и сертифициране) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък „Споразумението“, и по-специално член 98 от него,
 като има предвид, че:
 (1)
 Приложение II към Споразумението беше изменено с Решение на Съвместния комитет на ЕИП No 128/2010 от 10 декември 2010 г. (1)
 (2)
 Директива 2010/71/ЕС на Комисията от 4 ноември 2010 г. за изменение на Директива 98/8/ЕО на Европейския парламент и на Съвета за включване на метофлутрин като активно вещество в приложение I към нея (2) следва да бъде включена в Споразумението.
 (3)
 Директива 2010/72/ЕС на Комисията от 4 ноември 2010 г. за изменение на Директива 98/8/ЕО на Европейския парламент и на Съвета за включване в приложение I към нея на веществото спинозад като активно вещество (3) следва да бъде включена в Споразумението,
 РЕШИ:
 Член 1
 В точка 12н (Директива 98/8/ЕО на Европейския парламент и на Съвета) от глава XV от приложение II към Споразумението се добавят следните тирета:
 „—
 32010 L 0071: Директива 2010/71/ЕС на Комисията от 4 ноември 2010 г. (ОВ L 288, 5.11.2010 г., стр. 17),
 —
 32010 L 0072: Директива 2010/72/ЕС на Комисията от 4 ноември 2010 г. (ОВ L 288, 5.11.2010 г., стр. 20).“
 Член 2
 Текстовете на директиви 2010/71/ЕС и 2010/72/ЕС на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 2 април 2011 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (4).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 1 април 2011 година.
 За Съвместния комитет на ЕИП
 Изпълняващ длъжността председател
 Gianluca GRIPPA
 (1) ОВ L 85, 31.3.2011 г., стр. 11.
 (2) ОВ L 288, 5.11.2010 г., стр. 17.
 (3) ОВ L 288, 5.11.2010 г., стр. 20.
 (4) Без отбелязани конституционни изисквания.


text:
 28.3.2014
 BG
 Официален вестник на Европейския съюз
 L 93/2
 ПРОТОКОЛ
 към Споразумението за стабилизиране и асоцииране между Европейските общности и техните държави членки, от една страна, и Република Черна гора, от друга страна, с оглед на присъединяването на Република Хърватия към Европейския съюз
 КРАЛСТВО БЕЛГИЯ,
 РЕПУБЛИКА БЪЛГАРИЯ,
 ЧЕШКАТА РЕПУБЛИКА,
 КРАЛСТВО ДАНИЯ,
 ФЕДЕРАЛНА РЕПУБЛИКА ГЕРМАНИЯ,
 РЕПУБЛИКА ЕСТОНИЯ,
 ИРЛАНДИЯ,
 РЕПУБЛИКА ГЪРЦИЯ,
 КРАЛСТВО ИСПАНИЯ,
 ФРЕНСКАТА РЕПУБЛИКА,
 РЕПУБЛИКА ХЪРВАТИЯ,
 ИТАЛИАНСКАТА РЕПУБЛИКА,
 РЕПУБЛИКА КИПЪР,
 РЕПУБЛИКА ЛАТВИЯ,
 РЕПУБЛИКА ЛИТВА,
 ВЕЛИКОТО ХЕРЦОГСТВО ЛЮКСЕМБУРГ,
 УНГАРИЯ,
 МАЛТА,
 КРАЛСТВО НИДЕРЛАНДИЯ,
 РЕПУБЛИКА АВСТРИЯ,
 РЕПУБЛИКА ПОЛША,
 ПОРТУГАЛСКАТА РЕПУБЛИКА,
 РУМЪНИЯ,
 РЕПУБЛИКА СЛОВЕНИЯ,
 СЛОВАШКАТА РЕПУБЛИКА,
 РЕПУБЛИКА ФИНЛАНДИЯ,
 КРАЛСТВО ШВЕЦИЯ,
 ОБЕДИНЕНО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ
 договарящи се страни по Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия,
 наричани по-долу „държавите членки“, и
 ЕВРОПЕЙСКИЯТ СЪЮЗ и ЕВРОПЕЙСКАТА ОБЩНОСТ ЗА АТОМНА ЕНЕРГИЯ,
 наричани по-нататък „Европейският съюз“,
 от една страна, и
 ЧЕРНА ГОРА,
 от друга страна,
 като взеха предвид присъединяването на Република Хърватия (наричана по-нататък „Хърватия“) към Европейския съюз на 1 юли 2013 г.
 КАТО ИМА ПРЕДВИД, ЧЕ:
 (1)
 Споразумението за стабилизиране и асоцииране между Европейските общности и техните държави членки, от една страна, и Република Черна гора, от друга страна (наричано по-нататък „ССА“), бе подписано в Люксембург на 15 октомври 2007 г. и влезе в сила на 1 май 2010 г.
 (2)
 Договорът за присъединяването на Хърватия към Европейския съюз (наричан по-нататък „Договор за присъединяване“) бе подписан в Брюксел на 9 декември 2011 г.
 (3)
 Хърватия се присъедини към Европейския съюз на 1 юли 2013 г.
 (4)
 Съгласно член 6, параграф 2 от Акта за присъединяване на Хърватия присъединяването на Хърватия към ССА следва да бъде договорено чрез сключването на Протокол към ССА.
 (5)
 Проведени бяха консултации съгласно член 39, параграф 3 от ССА, за да се гарантира, че са взети предвид взаимните интереси на Европейския съюз и Черна гора, посочени в настоящото споразумение,
 СЕ СПОРАЗУМЯХА ЗА СЛЕДНОТО:
 РАЗДЕЛ I
 ДОГОВАРЯЩИ СЕ СТРАНИ
 Член 1
 Хърватия е страна по ССА и съответно приема и взема под внимание, по същия начин като останалите държави членки на Европейския съюз, текстовете на ССА, на съвместните декларации и на едностранните декларации, приложени към Заключителния акт, подписан на същата дата.
 АДАПТАЦИИ НА ТЕКСТА НА ССА, ВКЛЮЧИТЕЛНО НА ПРИЛОЖЕНИЯТА И ПРОТОКОЛИТЕ КЪМ НЕГО
 РАЗДЕЛ II
 ЗЕМЕДЕЛСКИ ПРОДУКТИ
 Член 2
 Отстъпки на Черна гора за селскостопанските продукти
 1. В член 27 от ССА се вмъква следният нов параграф:
 „3. От датата на влизане в сила на Протокола към настоящото споразумение с оглед на присъединяването на Република Хърватия към Европейския съюз, Черна гора прилага митата, приложими по отношение на вноса на определени селскостопански продукти с произход от Европейския съюз в количествата, посочени в приложение III(г).“
 2. Текстът на приложение I към настоящия Протокол се вмъква като приложение III(г) към ССА.
 Член 3
 Рибни продукти
 1. В член 30 от ССА се добавя следният нов параграф:
 „3. От датата на влизане в сила на Протокола към настоящото споразумение с оглед на присъединяването на Република Хърватия към Европейския съюз, Черна гора премахва всички


text:
мита и мерки с равностоен ефект за риба и рибни продукти с произход от Общността, различни от изброените в приложение Vа. Продуктите, изброени в приложение V, се подчиняват на разпоредбите, посочени в него.“
 2. Текстът на приложение II към настоящия Протокол се добавя като приложение Vа от ССА.
 Член 4
 Отстъпки на Черна гора за преработените селскостопански продукти
 Текстът на приложение III към настоящия Протокол се добавя като приложение IIа към Протокол 1 от ССА.
 РАЗДЕЛ III
 ПРАВИЛА ЗА ПРОИЗХОД
 Член 5
 Приложение IV към Протокол 3 към ССА се заменя с текста, съдържащ се в приложение IV към настоящия Протокол.
 ПРЕХОДНИ РАЗПОРЕДБИ
 РАЗДЕЛ IV
 Член 6
 СТО
 Черна гора се ангажира да не отправя искове и молби, да не сезира органи, нито да изменя или оттегля отстъпки по силата на членове XXIV.6 и XXVIII от Общото споразумение за митата и търговията от 1994 г. във връзка с разширяването на Европейския съюз.
 Член 7
 Доказателство за произход и административно сътрудничество
 1. Доказателствата за произход, надлежно издадени от Черна гора или Хърватия в рамките на преференциални споразумения или самостоятелни договорености, прилагани между тях, се приемат в съответните държави, при условие че:
 а)
 придобиването на такъв произход води до преференциално тарифно третиране въз основа на преференциалните тарифни мерки, съдържащи се в ССА;
 б)
 доказателството за произход и транспортните документи са издадени не по-късно от деня преди датата на присъединяване;
 в)
 доказателството за произход е представено пред митническите органи в срок от четири месеца от датата на присъединяване.
 В случай че стоките са декларирани с цел внос в Черна гора или Хърватия преди датата на присъединяване съгласно преференциални споразумения или самостоятелни договорености, прилагани към този момент между Черна гора и Хърватия, може да бъде прието и доказателство за произход, издадено със задна дата по силата на тези споразумения или договорености, при условие че то е представено пред митническите органи в срок от четири месеца след датата на присъединяване.
 2. Черна гора и Хърватия имат право да запазят разрешенията, с които е бил предоставен статут на „одобрени износители“ в рамките на прилаганите между тях преференциални споразумения или самостоятелни договорености, при условие че:
 а)
 подобна разпоредба е предвидена и в споразумението, сключено между Черна гора и Европейския съюз преди датата на присъединяване на Хърватия, както и
 б)
 одобрените износители прилагат правилата за произход, които са в сила съгласно това споразумение.
 Тези разрешения се заменят, не по-късно от една година след датата на присъединяване на Хърватия, с нови разрешения, издадени съгласно условията на ССА.
 3. Исканията за последваща проверка на доказателствата за произход, издадени съгласно преференциалните споразумения или самостоятелните договорености, посочени в параграфи 1 и 2, се приемат от компетентните митнически органи на Черна гора или Хърватия в продължение на три години след издаването на съответното доказателство за произход и могат да се отправят от тези органи в продължение на три години след приемането на представеното им доказателство за произход в подкрепа на декларация за внос.
 Член 8
 Стоки в режим на транзит
 1. Разпоредбите на ССА могат да бъдат прилагани за стоки, изнесени от Черна


text:
гора за Хърватия или от Хърватия за Черна гора, които са в съответствие с разпоредбите на Протокол 3 към ССА и които на датата на присъединяване на Хърватия преминават транзитно или са на временно съхранение в складове, в митнически складове или в свободна зона в Черна гора или в Хърватия.
 2. В тези случаи може да бъде предоставено преференциално третиране, при условие че в срок от четири месеца след датата на присъединяване на Хърватия на митническите органи на страната вносител бъде представено доказателство за произход, издадено със задна дата от митническите органи на страната износител.
 Член 9
 Квоти през 2013 г.
 За 2013 г. обемите на новите тарифни квоти и увеличенията на обемите на съществуващите тарифни квоти се изчисляват пропорционално на основните обеми, като се отчита частта от периода, изтекла преди 1 юли 2013 г.
 ОБЩИ И ЗАКЛЮЧИТЕЛНИ РАЗПОРЕДБИ
 РАЗДЕЛ V
 Член 10
 Настоящият Протокол и приложенията към него съставляват неделима част от ССА.
 Член 11
 1. Настоящият Протокол се одобрява от Европейския съюз и неговите държави членки и от Черна гора в съответствие с техните собствени процедури.
 2. Страните се уведомяват взаимно за приключването на съответните процедури, посочени в параграф 1. Инструментите за одобрение се депозират в Генералния секретариат на Съвета на Европейския съюз.
 Член 12
 1. Настоящият Протокол влиза в сила на първия ден от първия месец след датата на депозиране на последния инструмент за одобрение.
 2. В случай че до 1 януари 2013 г. не са били депозирани всички инструменти за одобрение на настоящия Протокол, той се прилага временно, считано от 1 юли 2013 г.
 Член 13
 Настоящият Протокол е изготвен в два екземпляра на английски, български, гръцки, датски, естонски, ирландски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки, шведски език и на официалния език, който се използва в Черна гора, като всички текстове са еднакво автентични.
 Член 14
 Текстът на ССА, включително приложенията и протоколите, които представляват неделима част от него, както и текстът на Заключителния акт и декларациите, приложени към него, се изготвят на хърватски език, като тези текстове са също така автентични, както и оригиналните текстове. Съветът за стабилизиране и асоцииране одобрява тези текстове.
 Съставено в Брюксел на осемнадесети декември две хиляди и тринадесета година.
 Hecho en Bruselas, el dieciocho de diciembre de dos mil trece.
 V Bruselu dne osmnáctého prosince dva tisíce třináct.
 Udfærdiget i Bruxelles den attende december to tusind og tretten.
 Geschehen zu Brüssel am achtzehnten Dezember zweitausenddreizehn.
 Kahe tuhande kolmeteistkümnenda aasta detsembrikuu kaheksateistkümnendal päeval Brüsselis.
 Έγινε στις Βρυξέλλες, στις δέκα οκτώ Δεκεμβρίου δύο χιλιάδες δεκατρία.
 Done at Brussels on the eighteenth day of December in the year two thousand and thirteen.
 Fait à Bruxelles, le dix-huit décembre deux mille treize.
 Sastavljeno u Bruxellesu osamnaestog prosinca dvije tisuće trinaeste.
 Fatto a Bruxelles, addì diciotto dicembre duemilatredici.
 Briselē, divi tūkstoši trīspadsmitā gada astoņpadsmitajā decembrī.
 Priimta du tūkstančiai tryliktų metų gruodžio aštuonioliktą dieną Briuselyje.
 Kelt Brüsszelben, a kétezer-tizenharmadik év december havának tizennyolcadik napján.
 Magħmul fi Brussell, fit-tmintax-il jum ta’ Diċembru tas-sena elfejn u tlettax.


text:
Gedaan te Brussel, de achttiende december tweeduizend dertien.
 Sporządzono w Brukseli dnia osiemnastego grudnia roku dwa tysiące trzynastego.
 Feito em Bruxelas, em dezoito de dezembro de dois mil e treze.
 Întocmit la Bruxelles la optsprezece decembrie două mii treisprezece.
 V Bruseli osemnásteho decembra dvetisíctrinásť.
 V Bruslju, dne osemnajstega decembra leta dva tisoč trinajst.
 Tehty Brysselissä kahdeksantenatoista päivänä joulukuuta vuonna kaksituhattakolmetoista.
 Som skedde i Bryssel den artonde december tjugohundratretton.
 Sačinjeno u Briselu osamnaestog decembra dvije hiljade trinaeste.
 За държавите-членки
 Por los Estados miembros
 Za členské státy
 For medlemsstaterne
 Für die Mitgliedstaaten
 Liikmesriikide nimel
 Για τα κράτη μέλη
 For the Member States
 Pour les États membres
 Za države članice
 Per gli Stati membri
 Dalībvalstu vārdā –
 Valstybių narių vardu
 A tagállamok részéről
 Għall-Istati Membri
 Voor de lidstaten
 W imieniu Państw Członkowskich
 Pelos Estados-Membros
 Pentru statele membre
 Za členské štáty
 Za države članice
 Jäsenvaltioiden puolesta
 För medlemsstaterna
 Za države članice
 За Европейския съюз
 Por la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sajungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 Za Evropsku uniju
 За Черна гора
 Por Montenegro
 Za Černou Horu
 For Montenegro
 Für Montenegro
 Montenegro nimel
 Για το Μαυροβουνίου
 For Montenegro
 Pour le Monténégro
 Za Crnu Goru
 Per il Montenegro
 Melnkalnes vārdā –
 Juodkalnijos vardu
 Montenegró részéről
 Għall-Montenegro
 Voor Montenegro
 W imieniu Czarnogóry
 Pelo Montenegro
 Pentru Muntenegru
 Za Čiernu Horu
 Za Črno goro
 Montenegron puolesta
 För Montenegro
 Za Crnu Goru
 ПРИЛОЖЕНИЕ I
 „ПРИЛОЖЕНИЕ III(г)
 Тарифни отстъпки на Черна гора за основни селскостопански продукти с произход от Европейския съюз
 (по член 27, параграф 3)
 (посочените мита (адвалорни и/или специфични мита) ще се прилагат за продуктите, изброени в настоящото приложение, в рамките на количествата, посочени за всеки продукт, от датата на влизане в сила на настоящия Протокол)
 Код по КН
 2013
 Описание
 Годишно количество
 (в тонове)
 Митническа ставка в рамките на квотата
 (% от НОН)
 0207 11 90
 0207 12 90
 0207 13 10
 0207 13 30
 0207 13 60
 0207 13 99
 0207 14 10
 0207 14 30
 0207 14 50
 0207 14 60
 0207 14 99
 Домашни птици
 500
 20 %
 0406 10 20
 0406 10 80
 0406 30 31
 0406 40 50
 0406 90 78
 0406 90 88
 0406 90 99
 Сирене
 65
 30 %
 1602 20 90
 1602 32 11
 1602 32 19
 1602 32 30
 1602 32 90
 1602 41 10
 1602 49 15
 1602 49 30
 1602 50 31
 1602 50 95
 Продукти от месо
 130
 30 %“
 ПРИЛОЖЕНИЕ II
 „ПРИЛОЖЕНИЕ Vа
 Отстъпки на Черна гора за рибни продукти на Европейския съюз, посочени в член 30, параграф 3 от настоящото споразумение
 Вносът в Черна гора на следните продукти с произход от Общността подлежи на посочените по-долу квоти:
 Код по КН
 2013


text:
Описание
 Годишно количество
 (в тонове)
 Митническа ставка в рамките на квотата
 1604 13 11
 1604 13 19
 1604 13 90
 Приготвени храни и консерви от сардини
 200
 0 % (безмитен режим)
 1604 14 11
 1604 14 16
 1604 14 18
 Приготвени храни и консерви от тон и скокливи риби; филета от риба тон, наречени „карета“
 75
 0 % (безмитен режим)
 1604 15 11
 1604 15 19
 Приготвени храни и консерви от скумрия
 30
 0 % (безмитен режим)“
 ПРИЛОЖЕНИЕ III
 (Продукти, посочени в член 25 от ССА)
 „ПРИЛОЖЕНИЕ IIа КЪМ ПРОТОКОЛ I
 Тарифни квоти, приложими за стоки с произход от Европейския съюз при внос в Черна гора
 Код по КН
 2013
 Описание
 Годишно количество
 (в литри)
 Митническа ставка в рамките на квотата
 2201
 Води, включително естествените или изкуствените
 минерални води и газираните води, неподсладени със захар или други подсладители, нито ароматизирани;
 0 %
 2201 10
 Минерални води и газирани води
 240 000
 Ex22 01 90
 Други
 2201900010
 Обикновена естествена вода в опаковка
 430 000
 2202
 Води, включително минералните води и
 газираните води, подсладени със захар или други подсладители или ароматизирани, други безалкохолни напитки, с изключение на плодовите и зеленчуковите сокове от No 2009;
 810 000
 0 %“
 ПРИЛОЖЕНИЕ IV
 „ПРИЛОЖЕНИЕ IV
 ТЕКСТ НА ДЕКЛАРАЦИЯТА ВЪРХУ ФАКТУРА
 Декларацията върху фактура, чийто текст е даден по-долу, трябва да бъде изготвена в съответствие с бележките под линия. Не е необходимо обаче бележките под линия да бъдат възпроизвеждани.
 Текст на български език
 Износителят на продуктите, обхванати от този документ (митническо разрешение No ... (1)) декларира, че освен където ясно е отбелязано друго, тези продукти са с .... преференциален произход (2).
 Текст на испански език
 El exportador de los productos incluidos en el presente documento (autorización aduanera no ... (1)) declara que, salvo indicación en sentido contrario, estos productos gozan de un origen preferencial ... (2).
 Текст на чешки език
 Vývozce výrobků uvedených v tomto dokumentu (číslo povolení ... (1)) prohlašuje, že kromě zřetelně označených mají tyto výrobky preferenční původ v ... (2).
 Текст на датски език
 Eksportøren af varer, der er omfattet af nærværende dokument, (toldmyndighedernes tilladelse nr. ... (1)), erklærer, at varerne, medmindre andet tydeligt er angivet, har præferenceoprindelse i ... (2).
 Текст на немски език
 Der Ausführer (Ermächtigter Ausführer; Bewilligungs-Nr. ... (1)) der Waren, auf die sich dieses Handelspapier bezieht, erklärt, dass diese Waren, soweit nicht anderes angegeben, präferenzbegünstigte ... (2) Ursprungswaren sind.
 Текст на естонски език
 Käesoleva dokumendiga hõlmatud toodete eksportija (tolli kinnitus nr. ... (1)) deklareerib, et need tooted on ... (2) sooduspäritoluga, välja arvatud juhul, kui on selgelt näidatud teisiti.
 Текст на гръцки език
 Ο εξαγωγέας των προϊόντων που καλύπτονται από το παρόν έγγραφο (άδεια τελωνείου υπ’αριθ. ... (1)) δηλώνει ότι, εκτός εάν δηλώνεται σαφώς άλλως, τα προϊόντα αυτά είναι προτιμησιακής καταγωγής ... (2).
 Текст на английски език
 The exporter of the products covered by this document (customs authorization No ... (1)) declares that, except where otherwise clearly indicated, these products are of ... (2) preferential origin.
 Текст на френски език
 L’exportateur des produits couverts par le présent document (autorisation


text:
douanière no ... (1)) déclare que, sauf indication claire du contraire, ces produits ont l’origine préférentielle ... (2).
 Текст на хърватски език
 Izvoznik proizvoda obuhvaćenih ovom ispravom (carinsko ovlaštenje br. ... (1)) izjavljuje da su, osim ako je drukčije izričito navedeno, ovi proizvodi ... (2) preferencijalnog podrijetla.
 Текст на италиански език
 L’esportatore delle merci contemplate nel presente documento (autorizzazione doganale n. ... (1)) dichiara che, salvo indicazione contraria, le merci sono di origine preferenziale ... (2).
 Текст на латвийски език
 To produktu eksportētājs, kuri ietverti šajā dokumentā (muitas atļauja Nr. ... (1)), deklarē, ka, izņemot tur, kur ir citādi skaidri noteikts, šiem produktiem ir preferenciāla izcelsme ... (2).
 Текст на литовски език
 Šiame dokumente išvardytų produktų eksportuotojas (muitinės liudijimo Nr. ... (1)) deklaruoja, kad, jeigu kitaip nenurodyta, tai yra ... (2) preferencinės kilmės produktai.
 Текст на унгарски език
 A jelen okmányban szereplő áruk exportőre (vámfelhatalmazási szám: ... (1)) kijelentem, hogy eltérő egyértelmű jelzés hiányában az áruk preferenciális ... (2) származásúak.
 Текст на малтийски език
 L-esportatur tal-prodotti koperti b’dan id-dokument (awtorizzazzjoni tad-dwana nru. ... (1)) jiddikjara li, ħlief fejn indikat b’mod ċar li mhux hekk, dawn il-prodotti huma ta’ oriġini preferenzjali ... (2).
 Текст на нидерландски език
 De exporteur van de goederen waarop dit document van toepassing is (douanevergunning nr. ... (1)), verklaart dat, behoudens uitdrukkelijke andersluidende vermelding, deze goederen van preferentiële ... oorsprong zijn (2).
 Текст на полски език
 Eksporter produktów objętych tym dokumentem (upoważnienie władz celnych nr ... (1)) deklaruje, że z wyjątkiem gdzie jest to wyraźnie określone, produkty te mają ... (2) preferencyjne pochodzenie.
 Текст на португалски език
 O abaixo-assinado, exportador dos produtos abrangidos pelo presente documento (autorização aduaneira n.o ... (1)), declara que, salvo indicação expressa em contrário, estes produtos são de origem preferencial ... (2).
 Текст на румънски език
 Exportatorul produselor ce fac obiectul acestui document (autorizația vamală nr. ... (1)) declară că, exceptând cazul în care în mod expres este indicat altfel, aceste produse sunt de origine preferențială ... (2).
 Текст на словашки език
 Vývozca výrobkov uvedených v tomto dokumente (číslo povolenia ... (1)) vyhlasuje, že okrem zreteľne označených, majú tieto výrobky preferenčný pôvod v ... (2).
 Текст на словенски език
 Izvoznik blaga, zajetega s tem dokumentom (pooblastilo carinskih organov štr. ... (1)) izjavlja, da, razen če ni drugače jasno navedeno, ima to blago preferencialno ... (2) poreklo.
 Текст на фински език
 Tässä asiakirjassa mainittujen tuotteiden viejä (tullin lupa n:o ... (1)) ilmoittaa, että nämä tuotteet ovat, ellei toisin ole selvästi merkitty, etuuskohteluun oikeutettuja ... alkuperätuotteita (2).
 Текст на шведски език
 Exportören av de varor som omfattas av detta dokument (tullmyndighetens tillstånd nr. ... (1)) försäkrar att dessa varor, om inte annat tydligt markerats, har förmånsberättigande ... ursprung (2).
 Текст на Черна гора
 Izvoznik proizvoda obuhvaćenih ovim dokumentom (carinsko odoborenje br. (1)) izjavljuje da, osim u slučaju kada je drugačije naznačeno, ovi proizvodi su ... (2) preferencijalnog porijekla.
 ... (3)
 (Място и дата)
 ... (4)
 (Подпис на износителя. Освен това трябва да бъде изписано четливо името на лицето, което подписва декларацията.)“
 (1) Когато декларацията върху


text:
фактура се изготвя от одобрен износител, на това място трябва да бъде вписан номерът на разрешителното на одобрения износител. Когато декларацията върху фактура не се изготвя от одобрен износител, думите в скобите се изпускат или мястото се оставя непопълнено.
 (2) Трябва да бъде посочен произходът на продуктите. Когато декларацията върху фактура се отнася изцяло или отчасти до продукти с произход от Сеута и Мелиля, износителят трябва ясно да ги посочи в документа, върху който се съставя декларацията, като ги обозначи със символа „СМ“.
 (3) Тези обозначения могат да се пропуснат, ако информацията се съдържа в самия документ.
 (4) В случаите, когато износителят не е длъжен да се подпише, освобождаването от подпис означава също, че не е необходимо да се посочва името на подписващия.


text:
 21.5.2010
 BG
 Официален вестник на Европейския съюз
 L 125/1
 Изменение на Митническата конвенция за международния превоз на стоки под покритието на карнети ТИР (Конвенция ТИР) от 14 ноември 1975 г. (1)
 В съответствие с уведомлението от страна на депозитаря ООН C.N.387.2009.TREATIES-3 от 1 октомври 2009 г. е влязло в сила следното изменение за всички договарящи страни
 В приложение 6 се вмъква следната обяснителна бележка:
 „0.3.
 Член 3
 0.3. a) iii)
 Разпоредбите на член 3, параграф а), iii) не се отнасят за пътнически автомобили (код по ХС 8703), придвижващи се на собствен ход. Пътническите автомобили обаче могат да бъдат превозвани под режим ТИР, ако са транспортирани посредством други пътни превозни средства, както е посочено в член 3, параграф а), i) и ii).“
 (1) Консолидираният текст е публикуван с Решение 2009/477/ЕО на Съвета, ОВ L 165, 26.6.2009 г., стр. 1.


text:
 Важна правна забележка
 |
 22005D0011
 Официален вестник n° L 161 , 23/06/2005 стр. 0027 - 0028
 Решение на Съвместния комитет на ЕИПNo 11/2005oт 8 февруари 2005 годиназа изменение на приложение VI (Социална сигурност) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, по-нататък наричано "споразумението", и по-специално член 98 от него,като има предвид, че:(1) Приложение VI към споразумението беше изменено с Решение No 169/2004 на Съвместния комитет на ЕИП oт 3 декември 2004 г. [1].(2) Решение No 197 oт 23 март 2004 г. относно преходните периоди за въвеждане на Европейската здравноосигурителна карта в съответствие с член 5 от Решение No 191 [2], следва да бъде включено в споразумението.(3) Решение No 198 oт 23 март 2004 г. относно замяната и преустановяването употребата на формуляри-образци, които са необходими за прилагането на Регламенти (EИО) No 1408/71 и (EИО) No 574/72 на Съвета (E 110, E 111, E 111 B, E 113, E 114, E 119, E 128 и E 128 B) [3], следва да бъде включено в споразумението,РЕШИ:Член 1След точка 3.72 (Решение No 196) от приложение VI към споразумението се добавят следните точки:"3.73. 32004 D 0777: Решение No 197 oт 23 март 2004 г. относно преходните периоди за въвеждане на Европейска здравноосигурителна карта в съответствие с член 5 от Решение No 191 (ОВ L 343, 19.11.2004 г., стр. 28).3.74. 32004 D 0562: Решение No 198 oт 23 март 2004 г. относно замяната и преустановяването употребата на формуляри-образци, които са необходими за прилагането на Регламенти (EИО) No 1408/71 и (EИО) No 574/72 на Съвета (E 110, E 111, E 111 B, E 113, E 114, E 119, E 128 и E 128 B) (ОВ L 259, 5.8.2004 г., стр. 1)."Член 2Текстовете на Решения No 197 и No 198, съставени на исландски и норвежки език, които следва да бъдат публикувани в притурката за ЕИП към Официален вестник на Европейския съюз, са автентични.Член 3Настоящото решение влиза в сила на 9 февруари 2005 г. при условие че всички нотификации до Съвместния комитет на ЕИП съгласно член 103, параграф 1 от споразумението са направени [****].Член 4Настоящото решение се публикува в раздела за ЕИП и в притурката за ЕИП към Официален вестник на Европейския съюз.Съставено в Брюксел на 8 февруари 2005 година.За Съвместния комитет на ЕИППредседателRichard Wright[1] ОВ L 133, 26.5.2005 г., стр. 17.[2] ОВ L 343, 19.11.2004 г., стр. 28.[3] ОВ L 259, 5.8.2004 г., стр. 1.[****] Не са посочени конституционни изисквания.--------------------------------------------------


text:
 21.3.2013
 BG
 Официален вестник на Европейския съюз
 L 81/29
 РЕШЕНИЕ НА СЪВМЕСТНИЯ КОМИТЕТ НА ЕИП
 No 227/2012
 от 7 декември 2012 година
 за изменение на приложение XVIII (Здравословни и безопасни условия на труд, трудово право и равно третиране на мъжете и жените) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Директива 2012/11/ЕС на Европейския парламент и на Съвета от 19 април 2012 г. за изменение на Директива 2004/40/ЕО относно минималните изисквания за здраве и безопасност, свързани с експозицията на работниците на рискове, дължащи се на физически агенти (електромагнитни полета) (18-та специална директива по смисъла на член 16, параграф 1 на Директива 89/391/ЕИО) (1) следва да бъде включена в Споразумението за ЕИП.
 (2)
 Ето защо приложение XVIII към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 В точка 16йв (Директива 2004/40/ЕО на Европейския парламент и на Съвета) от приложение XVIII към Споразумението за ЕИП се добавя следното тире:
 „—
 32012 L 0011: Директива 2012/11/ЕС на Европейския парламент и на Съвета от 19 април 2012 г. (ОВ L 110, 24.4.2012 г., стр. 1).“
 Член 2
 Текстовете на Директива 2012/11/ЕС на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 8 декември 2012 г., при условие че всички нотификации, предвидени в член 103, параграф 1 от Споразумението за ЕИП, са внесени в Съвместния комитет на ЕИП (2).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 7 декември 2012 година.
 За Съвместния комитет на ЕИП
 Председател
 Atle LEIKVOLL
 (1) ОВ L 110, 24.4.2012 г., стр. 1.
 (2) Без отбелязани конституционни изисквания.